Պրիզրենի աշխարհագրություն

Պրիզրեն քաղաքը գտնվում է Բալկանյան թերակղզու Հարավային Մետոխիայի Շար Պլանինա լեռնաշղթայի փեշերին։ Համաձայն Սերբիայի վարչատարածքային բաժանման՝ այն Սերբիայի Կոսովո և Մետոխիա ինքնավար մարզի Պրիզրենի շրջանի վարչական կենտրոնն է, իսկ համաձայն մասամբ ճանաչված Կոսովոյի Հանրապետության վարչատարածքային բաժանման, որով փաստացի կառավարվում է քաղաքը, այն Կոսովոյի Հանրապետության Պրիզրենի շրջանի վարչական կենտրոնն է։

Պրիզրեն համայնքը սահմաններ ունի Ալբանիայի և Մակեդոնիայի Հանրապետության հետ։ Քաղաքը եղել է Սերբական կայսրության պատմական մայրաքաղաքը։

Աշխարհագրական բնութագիր 
Պրիզրեն համայնքն ունի 640 կմ² (Կոսովոյի տարածքի 5,94 %) և գտնվում է Կոսովոյի հարավարևմտյան մասում։ Դրանում ներառված են 76 բնակավայր 220 776 բնակչությամբ, որոնցից մոտ 110 000-ը ապրում են Պրիզրենում։

Պրիզրեն համայնքի համեմատաբար խիտ բնակեցված գյուղերն են.
 Ժուր (8000 մարդ),
 Կորիշա (6000 մարդ),
 Ջոնայ (5300 մարդ)։

Աշխարհագրական բարենպաստ դիրքը, բնությունը, պատմական և մշակութային ժառանգության օբյեկտները Պրիզրեն համայնքաի զբոսաշրջության հիմքն են.

Պրիզրենի ռելիեֆը հիմնականում բլրաշատ է։ Համայնքի սահմաններում բարձրությունը տատանվում է 300-ից մինչև 2600 մետր։ Քաղաքի կենտրոնը գտնվում է հարթավայրում, իսկ համայնքի արևմտյան և հատկապես արևելյան ծայրերը բավականին բլրավետ են։

Պրիզրեն համայնքի անտառները հարուստ են էնդեմիկ բույսերով։ Տարածված է Հելդրեյխի սոճին։

Պրիզրեն համայնքի ընդհանուր մակերեսը կազմում է 63 986 հա։ Դրանից 53 % գյուղատնտեսական հողեր են, 39 %՝ անտառներ, 8 %՝ այլ։

Գետեր 
Պրիզրեն համայնքի ամենախոշոր գետը Բելի Դրինն (175 կմ) է։ Պրիզրենսկա Բիստրիցան, որը հոսում է Պրիզրեն քաղաքի կենտրոնով, կարճ է (18 կմ)։ Համայնքի բոլոր գետերը պատկանում են Բելի Դրինի ավազանին։ Տոպլուգա գետը փոքր-ինչ ունի վարարման վտանգ։

Սահմաններ 
Պրիզրեն համայնքը սահմանակից է հետևյալ համայնքներին՝ Ջյակովիցա, Օրախովաց, Շտրպցե, Սուվա Ռեկա, Դրագաշ և Ալբանիա պետությանն ու Մակեդոնիայի Հանրապետությանը։

Կլիմա 
Պրիզրեն համայնքի կլիման բազմազան է։ Ցածրավայրերում խիստ մեծ է միջերկրածովյան կլիմայի ազդեցությունը, ամառային ամիսները շատ շոգ են։ Լեռնային շրջաններում գերիշխող է ալպյան կլիման, նույնիսկ հունիս ամսին տեղ-տեղ լինում է ձյուն։

Ծանոթագրություններ 

Կոսովոյի աշխարհագրություն
Աշխարհագրություն ըստ քաղաքի
Պրիզրեն